text: Joachims søn måtte på hospitalet
  26 januar 2011 kl. 19.56
  Der var en grund til, at prins Joachim måtte vente med at se sin brors tvillinger. Joachims søn var syg.
  Prins Henrik, søn af prins Joachim og prinsesse Marie, har været indlagt på et hospital i Miami, Florida.
  Den lille dreng, der fylder to år i maj, blev syg, da han sammen med sine forældre var på ferie i Florida i USA, skriver Se og Hør.
  Ifølge den seneste udgave af bladet, som Morgenavisen JyllandsPosten citerer i sin netavis, havde prins Henrik vejrtrækningsproblemer den 9. januar om morgenen. Så besluttede Joachim og Marie, at drengen skulle på hospitalet.
  - Prins Henrik var dehydreret og havde bronkitis, og derfor var han på hospitalet, siger Lene Balleby, kongehusets pressechef, til Se og Hør.
  Indlæggelsen kom dagen efter, at kronprinsesse Mary havde født sine og kronprins Frederiks tvillinger på Rigshospitalet, og der var i dagene derefter nogen undren over, at kronprinsens bror og svigerinde ikke dukkede op på hospitalet for at se de to nyfødte.
  Men da var Joachim og Marie travlt optaget af deres egen søns helbred på Babtist Childrens Hospital i Florida.
  Lene Balleby fortæller til Se og Hør, at den lille prins Henrik har det godt igen.
  